V y h l á s e n i e

Národnej rady Slovenskej republiky 
k integrácii Slovenskej republiky do Organizácie pre ekonomickú spoluprácu a rozvoj (OECD)

Schválené Národnou radou Slovenskej republiky
uznesením z 21. júna 2000 číslo 955

Národná rada Slovenskej republiky, ako najvyšší zastupiteľský orgán občanov Slovenskej republiky, vychádzajúc zo zahraničnopolitickej orientácie Slovenskej republiky, ktorá bola obsiahnutá v programových vyhláseniach všetkých vlád počas existencie samostatnej slovenskej štátnosti

A. v y h l a s u j e 

svoje odhodlanie napĺňať integračné ambície Slovenska a  pokračovať
v  budovaní demokratického právneho štátu a  v   hospodárskych a sociálnych reformách;
B. v y s l o v u j e   p r e s v e d č e n i e,   ž e 

oficiálne hodnotenia a previerky zo strany výborov OECD potvrdili dosiahnutý vysoký stupeň liberalizácie ekonomiky a dlhodobé pozitívne trendy v sociálnych reformách a v politike životného prostredia;

C. v y j a d r u j e   n á d e j,   ž e 

1. orgány OECD zoberú do úvahy skutočnosť, že v súčasnosti je Slovenská republika  jediným kandidátom na členstvo v OECD, ktorý skončil previerky vo všetkých rozhodujúcich   výboroch OECD,

      2. dlhodobé reformné aktivity Slovenskej republiky budú ocenené prijatím Slovenskej republiky za člena OECD, čo významným spôsobom prispeje k potvrdeniu nastúpenej cesty transformácie spoločnosti a bude povzbudením pre ďalšie reformné aktivity;

D. v y j a d r u j e   p r e s v e d č e n i e,   ž e 

       	    po podpísaní  konvencie  o  pristúpení  do  OECD  bude  Slovenská  republika plnohodnotným partnerom členských krajín tejto významnej organizácie.